- Det er en vigtig del af Islam, at man er loyal over for det samfund, man er en del af, lyder det fra Muslimer For Fred.

Solen var knap nok stået op efter nattens store nytårsfester.

Men på Rådhuspladsen i København var der allerede liv igen mellem krudt, knuste flasker og konfetti, hvor gule veste samlede fyrværkerirester op.

Det er gruppen Muslimer For Fred, der har gjort det til en tradition at samles om at få gjort Rådhuspladsen i København pæn igen efter nattens fest.

Muslimer For Fred har gjort det til en tradition at samles om at få gjort Rådhuspladsen i København pæn igen efter nattens fest. Foto: Muslimer For Fred

Det samme gør de på Rådhuspladsen i Aarhus og ved moskeen i Hvidovre.

Og i år var de for første gang på gaden i Nakskov.

- Det er en vigtig del af Islam, at man er loyal over for det samfund, man er en del af, siger Imad Malik, der er talsmand for Muslimer for Fred, til TV 2.

Startede som en lille tradition

Derfor har Muslimer For Fred siden 2012 samlet skrald ind på Rådhuspladsen i København nytårsdag.

Den morgenfriske tradition stammer faktisk fra Hvidovre og blev startet af medlemmer af menigheden i Danmarks første moské, Nusrat Djahan-moskéen.

Men snart spredte den sig til andre dele af Danmark i takt med, at gruppen af frivillige voksede.

Muslimer For Fred har gjort det til en tradition at samles om at få gjort Rådhuspladsen i København pæn igen efter nattens fest - men nu har traditionen spredt sig til Aarhus. Foto: Muslimer For Fred

- Der var bare for rent i Hvidovre og for mange, der gerne ville deltage, forklarer Imad Malik.

Inspirationen fandt de i lande som Tyskland og Storbritannien, og også i vores nabolande, Sverige og Norge, går muslimer i dag på gaden for at gøre rent.

"Hverdagshelte"

Det er både børn og voksne, der er med til at rydde op. Og for første gang dukkede der i år et par frivillige op, som ikke er medlemmer af menigheden i Hvidovre.

De frivillige mødes først til morgenbøn klokken 6 og tager derefter i samlet flok ud og samler krudt og skrald.

- Det startede som en tradition om at gøre noget godt for andre, siger Imad Malik.

- Men vi er også glade for, at det har skabt et andet og mere positivt fokus på muslimer, end det man mest ser til hverdag.

Muslimer For Fred har gjort det til en tradition at samles om at få gjort Rådhuspladsen i København pæn igen efter nattens fest. Foto: Muslimer For Fred

De frivillige mødes først til morgenbøn klokken 06 og tager derefter i samlet flok ud og samler krudt og skrald. Og på sociale medier er opbakningen stor. Ord som "hverdagshelte" og "respekt" er en sidevogn til de flestes kommentar med et "tak".

Muslimer For Fred er glade for opbakningen og understreger, at alle er velkomne - selv om de godt ved, at det starter for tidligt for de fleste festramte mennesker i Danmark.

- Men vi har jo heller ikke drukket alkohol i nat, så vi klarer det nok, siger talsmand Imad Malik med et grin.